穗粟
作者：張嵲
朝代：宋

paragraphs: 世亂棄祿仕，居間食苦貧。
置田上庸山，稍依農畝鄰。
歲入無幾何，誅求方荐臻。
老農幸導我，播植當自勤。
晨起具餱糧，伐木西澗濱。
畬田去歲秋，稸粟今年春。
肥磽半百畝，良苗生已勻。
監督課子弟，耘耔煩隸人。
所望在一飽，詎敢悲苦辛。
及此歲將晏，場功躬自親。
所得未償費，相顧但深顰。
歸去且讀書，愧兹百年身。